Landbou glo nie prioriteit vir Vrystaatse regeringFoto: Annelize Brits Die Vrystaatse regering bewys keer op keer dat hy geen erns het met die belangrikheid van kommersiële landbou nie. Jan van Niekerk, provinsiale leier van die VF Plus, sê in ŉ verklaring die landelike beveiligingsplan word nie doeltreffend in die Vrystaat geïmplementeer nie en boere is eindelik op hul eie aangewese. Die toename in plaasaanvalle in die Vrystaat oor die afgelope paar maande dui ook op ŉ krisis en dat die regering faal met landelike beveiliging. Droogtehulp Volgens Van Niekerk het die provinsiale regering ook versuim om van die geleentheid gebruik te maak om aansoek te doen vir die droogtehulpbefondsing wat bewillig is, wat verder getuig van die regering se ongeërgdheid teenoor boere en dat landbouers nie op regeringshulp staat kan maak nie. Dévar Smit, VF Plus-LPW in die Vrystaat, het intussen gesê Vrystaatse landbouers sal nie droogtehulp in terme van die nasionale ramptoestand ontvang nie, omdat die Vrystaatse regering versuim het om ŉ sakeplan ter aansoek van hierdie fondse in te dien. “Provinsiale regerings het tot en met 5 Junie 2020 die geleentheid gehad om sakeplanne in te dien nadat die nasionale ramptoestand op 4 Maart 2020 afgekondig is. Intussen het die nasionale departement van landbou bevestig dat die Vrystaatse provinsiale regering nie ŉ sakeplan teen die afsnydatum ingedien het nie,” het Smit verduidelik. Hierdie planne word ter behoeftebepaling oorweeg en die beskikbare R139 miljoen wat vir die nasionale droogtetoestand bewillig is, is gevolglik onder die provinsies verdeel wat wel aansoeke betyds ingedien het. “Dit is betreurenswaardig dat die Vrystaatse regering nie aansoek gedoen het nie, omdat die Vrystaat as die voedselmandjie van Suid-Afrika beskou word. Boere in die Bultfontein-distrik word al vir jare deur meerjarige droogte geteister en dit is onaanvaarbaar dat hierdie boere nie enige verligting sal ontvang nie weens die provinsiale regering se onverantwoordelike optrede.” Die provinsiale regering se nalatige optrede en houding teenoor kommersiële boere kan nie langer geduld word nie, het Smit bygevoeg. Die VF Plus sal ŉ skriftelike vraag hieroor by die Vrystaatse wetgewer indien en eis dat die provinsiale regering verantwoording doen aan kommersiële landbou in die Vrystaat. Plaasaanvalle “Die VF Plus veroordeel die vlaag plaasaanvalle wat die afgelope tyd in die provinsie kop uitsteek en die barbaarse wyse waarop hierdie aanvalle gepleeg word. Die skielike toename in aanvalle in die Vrystaat en die wreedheid wat daarmee gepaard gaan, moet as dade van terreur beskou en veroordeel word,” het Van Niekerk gesê. “Die stryd wat Suid-Afrika se boere teen die elemente voer, veral met die voortslepende droogte in ag genome, is reeds ŉ wesenlike stryd om oorlewing. Daar kan nie van hulle verwag word om boonop ŉ oorlewingstryd teen misdaad te voer nie.” Volgens hom is dit ŉ skande dat boere en hul naasbestaandes in vrees moet leef met die realiteit en onmenslike wyse waarop boere en hul gesinne gejag word. “Geen persoon verdien dit om deur die hel te gaan van trauma, pyn en die dood van ŉ plaasmoord nie.” Die VF Plus sal nie ophou met sy stryd teen plaasaanvalle- en moorde nie, en eis dat die Vrystaatse regering verantwoording doen vir sy nalatigheid rakende droogtehulp en moedig boere aan om selfstandig te staan waar die regering faal om sy pligte betreffende landbouers se veiligheid na te kom.